Wiskunde was ‘makliker as verwag’(Argieffoto: pixabay) Matrikulante wat die eerste wiskundevraestel Vrydag geskryf het, sê dit was “makliker as wat hulle verwag het”. Dieselfde kan egter nie van die vraestel vir wiskunde geletterdheid gesê word nie en leerders is redelik benoud oor hul uitslae. Volgens leerders en onderwysers met wie Maroela Media gepraat het, was die wiskundevraestel op standaard en heeltemal billik en doenbaar. “Nie een van die leerders het gesê die vraestel was onmoontlik nie. So ek dink dit was regtig ŉ goeie vraestel,” sê ŉ onderwyser van Pretoria. Daniella Maritz, Kara Jansen van Rensburg en Marli Swart, almal leerders van Afrikaans Hoër Meisieskool in Pretoria, sê hulle het meer as genoeg tyd gehad om die vraestel te voltooi. Hulle is wel effens onkant betrap deur vraag 9, wat buitengewoon moeilik was. Die vraag het agt punte getel en gehandel oor differensiasietoepassing. “Ons was onseker wat van ons in die vraag verwag word,” meen die leerders. Volgens Nerine Bezuidenhout, ŉ leerder aan die Hoërskool Bredasdorp in die Wes-Kaap, was die vraestel heelwat makliker as die rekordeksamen s’n en sy het verwag dat van die vrae moeiliker sou wees. Sy hoop om 85% vir die vraestel te behaal. “Omdat vraag 9 so moeilik was, kan ek dalk 80% of selfs minder kry, want dit was regtig ŉ moeilike vraag,” vertel Bezuidenhout. Sy is mal oor wiskunde en wil na skool BSc met fisika en wiskunde gaan studeer. Wiskunde geletterdheid Volgens nog ŉ onderwyser van Pretoria was die vraestel vir wiskunde geletterdheid op ŉ hoër standaard “as waaraan die leerders gewoond is”. ŉ Ander onderwyser sê daar was baie van die langer vrae in dié vraestel wat nie duidelik deurgegee is nie en ook dubbelsinnig voorgekom het. Die leerders het veral met die finansiële afdeling gesukkel en die ergste kleigetrap met die laaste vraag in die vraestel, wat oor renteberekening gehandel het, sê die onderwysers. “Ek glo wel nie die leerders sal té erg met die laaste vraag benadeel word nie en sal wel opvolgpunte vir hul pogings kry.” ’n Onderwyser van KwaZulu-Natal meen daar was ook makliker vrae en sê ondanks die moeilike vrae, is sy nie te bekommerd oor die uitslae nie. “Die kinders is egter benoud,” sê die onderwyser.